Document ID: 32007D0130

KOMISIJAS LĒMUMS
(2007. gada 20. februāris),
ar ko groza Lēmumu 2003/71/EK, pagarinot tā piemērošanas termiņu, un atceļ Lēmumu 2003/70/EK
(izziņots ar dokumenta numuru K(2007) 492)
(Dokuments attiecas uz EEZ)
(2007/130/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK (1), un jo īpaši tās 18. panta 7. punktu,
ņemot vērā Padomes 1997. gada 18. decembra Direktīvu 97/78/EK, ar ko nosaka principus, kuri reglamentē veterināro pārbaužu organizēšanu attiecībā uz produktiem, ko ieved Kopienā no trešām valstīm (2), un jo īpaši tās 22. panta 6. punktu,
tā kā:
(1)
Sakarā ar lašu infekciozās anēmijas (LIA) izplatīšanos Farēru salās Komisija 2003. gada 29. janvārī pieņēma Lēmumu 2003/71/EK par dažiem aizsardzības pasākumiem attiecībā uz lašu infekciozo anēmiju Farēru salās (3). Minētais lēmums jāpiemēro līdz 2007. gada 31. janvārim.
(2)
EK un Farēru salu Apvienotās Komitejas 2005. gada 8. decembra Lēmumā Nr. 2/2005, ar kuru groza Lēmumu Nr. 1/2001, ar ko paredz noteikumus, lai īstenotu Protokolu par veterinārajiem jautājumiem, kurš papildina Nolīgumu starp Eiropas Kopienu, no vienas puses, un Dānijas valdību un Farēru salu autonomijas valdību, no otras puses (4), apstiprināts Farēru salu iesniegtais ārkārtas rīcības plāns saistībā ar dažām zivju slimībām, tostarp zivīm, kas inficētas ar lašu infekciozo anēmiju, saskaņā ar 15. pantu Padomes 1993. gada 24. jūnija Direktīvā 93/53/EEK, ar ko ievieš obligātos Kopienas pasākumus noteiktu zivju slimību kontrolei (5) (“ārkārtas rīcības plāns”).
(3)
Ārkārtas rīcības plānā iekļauti likvidācijas pasākumi saskaņā ar Direktīvas 93/53/EEK 6. pantu un vakcinācijas procedūra. Vakcināciju joprojām izmanto kā slimības ierobežošanas stratēģiju. Lai novērstu slimības izplatīšanos uz vēl neinficētām teritorijām, Lēmumā 2003/71/EK paredzētajiem aizsardzības pasākumiem jāpaliek spēkā, kamēr tiek veikta vakcinācija.
(4)
Padomes 2006. gada 24. oktobra Direktīvā 2006/88/EK par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (6) paredzēts, ka transponēšanas pasākumi, kurus dalībvalstis pieņem atbilstīgi minētajai direktīvai, jāpiemēro no 2008. gada 1. augusta. Attiecīgi līdz minētajam datumam jāpārskata Lēmums 2003/71/EK.
(5)
Tādēļ Lēmums 2003/71/EK jāgroza, lai pagarinātu tā piemērošanas termiņu no 2007. gada 31. janvāra līdz 2008. gada 31. jūlijam.
(6)
Sakarā ar lašu infekciozās anēmijas (LIA) izplatīšanos Norvēģijā Komisija 2003. gada 29. janvārī pieņēma Lēmumu 2003/70/EK par dažiem aizsardzības pasākumiem attiecībā uz lašu infekciozo anēmiju Norvēģijā (7). Šo lēmumu piemēroja līdz 2004. gada 1. februārim. Skaidrības labad minētais lēmums ir jāatceļ.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 2003/71/EK 6. pantā vārdus “līdz 2007. gada 31. janvārim” aizstāj ar vārdiem “līdz 2008. gada 31. jūlijam”.
2. pants
Lēmumu 2003/70/EK atceļ.
3. pants
Šis lēmums ir adresēts dalībvalstīm.
Briselē, 2007. gada 20. februārī

Labels: 3
0
18
6